
ACORD 207/2006, DE 21 DE JUNY DE 2006, DEL PLE DEL CONSELL DE L’AUDIOVISUAL DE CATALUNYA

Expedient núm.30/2006-S  TVCAT, SL (actualment TD8)
Antecedents

1. El dia 15 de maig de 2006, la societat mercantil TVCAT, SL, (actualment TD8),  va emetre a les 20,38 hores, un espot de l’entitat Transports Metropolitans de Barcelona en relació amb la Campanya institucional anomenada Bus el qual, segons les dades de que disposava aquest Consell, en aquell moment no comptava amb l’autorització preceptiva prèvia del Consell de l’Audiovisual de Catalunya
2. El Consell de l’Audiovisual de Catalunya va decidir, mitjançant l’Acord 175/2006, de 24 de maig, obrir de conformitat amb el que disposa l’apartat segon de l’article 34 de l’Acord 3/2001, 28 de febrer, pel qual s’aprova l’Estatut orgànic i de funcionament del Consell de l’Audiovisual de Catalunya, en relació amb l’article 7 del  Decret 278/1993 de 9 de novembre, un període d’informació prèvia a fi de donar audiència a l’operador TVCAT, SL, (actualment TD8), com a part interessada, per tal que  en el termini màxim de cinc dies a comptar des del dia següent a la recepció de la notificació d’aquest Acord, formulés les  manifestacions oportunes.
3. El 7 de maig de 2006 ha tingut entrada en aquest Consell un escrit (registre entrada 1.2102006) que signa el senyor Jordi Orozco i Martí, actuant en nom i representació de l’entitat mercantil TVCAT, SL, en el qual es fan les al·legacions següents:

«ÚNICA- La realitat es que aquesta part va dur a terme les emissions esmentades a l’acord notificat però sempre en la creença que estava actuant de forma correcte i ajustada a Dret.

Certament, l’article 109.3 de la Llei 2212005, de 29 de desembre, de la Comunicació Audiovisual de Catalunya preveu que “...la publicitat institucional en els mitjans audiovisuals resta subjecta a l’autorització prèvia del Consell de l‘Audiovisual de Catalunya, a l’efecte de verificar el compliment del que estableix l’apartat 2” (sic), és a dir, l’acompliment dels següents requisits:

a.- La publicitat institucional només pot tenir corn a objecte la informació sobre els serveis públics.

b.- La publicitat institucional no pot promoure ni desenvolupar campanyes que tinguin corn a finalitat destacar la gestió o els objectius assolits pels poders públics.

c.- La publicitat institucional no pot induir a confusió directa o indirecta amb relació a elements identificatius de partits polítics o de les campanyes de propaganda electoral.

d.- Les administracions de Catalunya , durant els períodes electorals, únicament poden fer campanyes de caràcter institucional destinades a informar els ciutadans sobre la data en què han de tenir lloc les eleccions o el referèndum, el procediment per a votar i els requisits i els tràmits del vot per correu. Aquestes campanyes en cap cas no poden suggerir, directament o indirectament, opcions de vot.

e.- El termini de prohibició de la publicitat institucional durant els períodes electorals s’inicia el dia de la publicació de la convocatòria d’eleccions.

La realitat es que, a banda que les emissions efectuades acompleixen escrupolosament els requisits esmentats, aquesta part mai es va plantejar que la campanya vingués mancada de la corresponent autorització, ni que la seva tramitació pogués ser responsabilitat de TVCAT, SL.  Cal tenir en compte que, en aquesta qüestió, es tracta d’una campanya institucional endegada per una administració pública que haurà de ser autoritzada per una altra administració pública.

Aquesta part, a més, entén que no li pot ser aplicada la qualificació jurídica prevista a l’apartat e) de l’article 133 de l’esmentada Llei 22/2005, de 29 de desembre, de la comunicació audiovisual de Catalunya quan regula que són infraccions greus “...l’incompliment de les obligacions que en matèria de publicitat, patrocini i televenda corresponen als prestadors de serveis de comunicació audiovisual d’acord amb el que estableix aquesta llei ...” (sic) ja que, en cap cas, l’abans esmentat article 109.3, en regular la Publicitat Institucional, preveu que la obtenció de l’autorització prèvia sigui responsabilitat de l’operador audiovisual. Encara més, cal valorar que l’article 109 en qüestió, està inclòs al Capítol III de la Llei, que s’ocupa de regular la “Durada dels anuncis publicitaris i la televenda televisiva” dins del Títol VI distingit com “De la publicitat, de la televenda i del patrocini’ (sic) i que, per tant, resta difícilment pensable que l’incompliment que s’imputa pugui ser realment exigible al titular del mitjà televisiu.

Finalment i en resum, aquesta part ha de manifestar que:

1.-En cap cas ha volgut infringir la normativa legal vigent.

2.-En cap cas ha entès que la obligació que se li exigeix li fos pròpia.

3.-En cap cas preveu la norma, de forma clara i expressa, que li resulti exigible al titular del mitjà la obtenció de l’autorització prèvia esmentada.

4.-En cap cas es regula expressament que la manca d’autorització prèvia pugui comportar un incompliment de les obligacions en matèria de publicitat previstes a la Llei ja que, ans al contrari, de la redacció de la norma se’n desprèn que la obligació afecta a l’administració anunciant.

5.-Finalment, en cap cas sembla ni tan sols lògic que la manca d’una autorització d’una administració pública, envers una altra administració pública, pugui comportar una sanció per a un operador privat de televisió.»

En el mateix escrit, l’interessat acaba sol·licitant que «es tanqui el període d’informació prèvia i es procedeixi a l’arxiu, atesa la manca de voluntat infractora i el caràcter atípic de l’actuació imputada» 
Fonaments 

1. El Títol VI, capítol V secció segona de la Llei de Comunicació audiovisual de Catalunya regula les altres formes de publicitat. Específicament, l’apartat 1 de l’article 109, disposa que la publicitat institucional per ràdio i televisió que emetin les administracions públiques de Catalunya, és subjecta al que estableix la legislació de la publicitat institucional.

D’altra banda l’apartat 3 del mateix article estableix que la publicitat institucional  en el mitjans audiovisuals resta subjecta a l’autorització prèvia del Consell de l’Audiovisual de Catalunya a l’efecte de verificar el compliment dels requisits de la publicitat institucional.

2. La lletra j de l’article 10 de la Llei 2/2000, de 4 de maig, del Consell de l'Audiovisual de Catalunya, estableix com a funció d’aquest Consell la de vetllar pel compliment de la legislació sobre publicitat en tot allò relatiu als continguts i les modalitats de les emissions publicitàries, inclosos el patrocini i la televenda. D’altra banda, la Llei 22/2005, de 29 de desembre, de la comunicació audiovisual a Catalunya, disposa a l’apartat 2 de l’article 107 que el Consell de l’Audiovisual de Catalunya ha de vetllar perquè la diversificació de formes de publicitat no posi en perill l’aplicació del règim jurídic general al qual resten sotmeses. 

A banda d’això, la mateixa norma legal atribueix a aquest Consell l’exercici de la potestat sancionadora, d’acord amb el règim d’infraccions i sancions que la mateixa Llei estableix. En aquest sentit, la lletra e de l’article 133 tipifica com a infracció greu «l’incompliment de les obligacions que en matèria de publicitat, patrocini i televenda corresponen als prestadors de serveis de comunicació audiovisual d’acord amb el que estableix aquesta llei [...]»

El fet que la publicitat institucional resti subjecta a l’autorització prèvia  d’aquest Consell porta a considerar que els prestadors de serveis de comunicació audiovisuals no poden emetre aquesta publicitat si no està prèviament autoritzada,  els quals han de verificar que la publicitat que emeten compleix tots els requisits legals, doncs, altrament estarien incomplint les obligacions que els imposa  la Llei 22/2005, de 29 de desembre, de la comunicació audiovisual a Catalunya.

3. La lletra g de l’article 10 de la Llei 2/2000, de 4 de maig, del Consell de l’Audiovisual de Catalunya, estableix com altra funció del Consell la de «incoar i resoldre, en l’àmbit de les seves competències, els corresponents procediments sancionadors per les infraccions de la legislació relativa a audiovisuals i publicitat.»
DE CONFORMITAT amb el que disposen els articles 129 de la Llei  22/2005, de 29 de desembre, de la Comunicació Audiovisual de Catalunya, l’article 3 bis, la lletra g  de l’article 10 i l’article 11 de la Llei 2/2000, de 4 de maig, del Consell de l’Audiovisual de Catalunya, així com l’article 34 de l’Acord 3/2001, de 28 de febrer, pel qual s’aprova l’Estatut orgànic i de funcionament del Consell de l’Audiovisual de Catalunya.

El Ple del Consell de l'Audiovisual de Catalunya, ha adoptat els següents,

ACORDS

1. Desestimar les al·legacions que va presentar el senyor Jordi Orozco i Martí, actuant en nom i representació de l’entitat mercantil TVCAT, SL, de conformitat amb el que es desprèn del fonament quart de la part expositiva del present Acord.

2. Incoar un procediment sancionador a l’operador TVCAT, SL, per emetre l’espot de la campanya institucional anomenada Bus de l’entitat de Transports Metropolitans de Barcelona, sense comptar, en el moment d’emissió amb la preceptiva autorització del Consell de l’Audiovisual de Catalunya, fet susceptible de vulnerar la normativa en matèria de publicitat .

3. Nomenar instructora d’aquest procediment a la senyora Anna Isabel  Casasnovas Rasal, funcionària adscrita a l’àrea jurídica del Consell de l’Audiovisual de Catalunya.

4. Fer avinent que podran acordar-se -en qualsevol moment de la tramitació d’aquest procediment- les mesures de caràcter provisional que s’escaiguin  per assegurar l’eficàcia de la resolució que pugui recaure.

5.  Notificar aquests acords a l’operador TVCAT, SL .

Barcelona, 21 de juny 2006

Josep M. Carbonell i Abelló                                    Antoni Bayona  Rocamora

President                                                                 Conseller secretari

